**Dodatne upute za provedbu 63. natjecanja mladih tehničara Republike Hrvatske na školskoj/klupskoj razini uživo i na daljinu**

**(školska godina 2020./2021.)**

**Pristup 63. natjecanju mladih tehničara na školskoj/klupskoj razini u trenutnoj epidemiološkoj situaciji**

Tijekom epidemije novog koronavirusa, na natjecanje uživo ne dolaze učenici koji pokazuje znakove akutne respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa i sl.), niti nije dopušten dolazak učenika kojima je utvrđena zaraza COVID-19 u ustanovu u kojoj se provodi natjecanje.

**Mjere opreza prije natjecanja u ustanovi u kojoj se provodi natjecanje uživo**

Svim učenicima i djelatnicima škole/udruge (najčešće članovi ocjenjivačkog povjerenstva) koji su uključeni u provedbu natjecanja tijekom cijelog natjecanja, od preuzimanja dokumenata i materijala za natjecanje do rezultata natjecanja preporučuje se, koliko je moguće s obzirom na druge životne obaveze i okolnosti, da se pridržavaju pravila koja smanjuju mogućnost zaraze (dosljedno pridržavanje fizičke udaljenosti i pojačana osobna higijena).

Djelatnici škole/udruge ne ulaze u vanjske prostore (dvorište, vrt, igralište) i unutarnje prostore ustanove u kojoj se provodi natjecanje ako imaju povišenu tjelesnu temperaturu, respiratorne simptome poput kašlja i kratkog daha, ako su u samoizolaciji ili ako je kod njih utvrđena zaraza s COVID-19.

Djelatnike s kroničnim bolestima koji možebitno imaju veći rizik za razvoj težih oblika bolesti COVID-19 (osobe s respiratornim, kardiovaskularnim, malignim bolestima, dijabetesom, imunodeficijencijama) potrebno je, ako je moguće, rasporediti na takve aktivnosti koje ne zahtijevaju učestali kontakt s većim brojem osobama ili se takvim djelatnicima preporučuje da nose maske.

Učenik koji tijekom natjecanja razvije respiratorne simptome ili povišenu tjelesnu temperaturu dužan je o tome telefonom obavijestiti liječnika obiteljske medicine. Učenik o navedenom obavještava liječnika obiteljske medicine i školskog liječnika (obavještavanje epidemiološke službe slijedi prema indikaciji).

U slučaju da se nakon natjecanja utvrdi da je kod nekog sudionika utvrđena zaraza sa SARS-CoV2, postupa se sukladno uputama epidemiološke službe.

**Prostor za natjecanje i dolazak učenika u ustanovu u kojoj se provodi natjecanje uživo**

Mjesto održavanja natjecanja i pripadajuće prostorije, uključujući i sanitarne prostorije, potrebno je prije natjecanja te na kraju svakog radnog dana temeljito oprati i dezinficirati u okviru rutinskog uobičajenog čišćenja.

Neposredno prije dolaska učenika preporučuje se provjetravanje prostorija (ulazak i cirkulacija svježeg zraka u trajanju od najmanje pola sata).

U svim sanitarnim čvorovima treba osigurati sapun i jednokratne ručnike (papirnate ubruse) za ruke, te koš za otpad ako je moguće s poklopcem koji se mora isprazniti čim se napuni.

Dolazak učenika treba organizirati na način da se učenici ne grupiraju pri dolasku (izvan i unutar ustanove poželjan je fizički razmak od 2 metra).

Učenike treba prije dolaska upozoriti da ponesu sav propisan materijal koji im je potreban za natjecanje te da si prije dolaska izmjere tjelesnu temperaturu.

Na ulazu u ustanovu treba smjestiti dozator s dezinficijensom kako bi svaki učenik mogao dezinficirati ruke.

Učenik zatim nastavlja ravno prema ispitnoj prostoriji u kojoj je natjecanje.

Kretanje učenika u ustanovi nastojat će se organizirati na način da učenici, ako to nije nužno, sami ne otvaraju ni ne zatvaraju vrata.

**Održavanje natjecanja u ustanovi u kojoj se provodi natjecanje uživo**

Natjecanje se provodi u dovoljno velikoj prostoriji iza zatvorenih vrata i, ako je moguće s obzirom na buku i vremenske prilike, s otvorenim prozorima (izuzetak je prezentacija rada, kada je potrebno zatvoriti prozore kako bi se smanjio rizik buke).

Učenike na stolu dočekuje vrećica sa testom, alatom, priborom i materijalom, kako bi se smanjila interakcija ljudi u istoj prostoriji.

Učenici ulaze jedan po jedan i sjedaju na svoje mjesto prema rasporedu koji se nalazi na ulazu u prostoriju.

Razmak među učenicima i djelatnicima škole/udruge koji sudjeluju u natjecanju u prostoriji za natjecanje treba biti 2 metra.

Učenici tijekom natjecanja na radnome stolu smiju imati, pribor za pisanje i ostali pribor, materijal i alat koji je potreban za natjecanje i bočicu s vodom. Sve ostale osobne stvari (mobilne uređaje…) učenik stavlja u svoju torbu koju odlaže na za to predviđeno mjesto u ili izvan prostorije u kojoj se provodi natjecanje.

Ako zbog zdravstvenog stanja učenik treba tijekom natjecanja konzumirati hranu ili slatkiše, odlaže ih na stol voditelja natjecanja u toj prostoriji i po potrebi konzumira izvan prostorije za natjecanje.

Ustanova u kojoj se provodi natjecanje priprema određeni broj kemijskih i običnih olovaka za učenike koji su zaboravili ponijeti kemijsku olovku na ispit. Tu olovku učenik nakon natjecanja odnosi sa sobom.

Po završetku natjecanja učenik odlaže pisani test i tehničku tvorevinu na rub stola i dizanjem ruke obavještava voditelja natjecanja u toj prostoriji da je završio.

Sve što je donio učenik odnosi sa sobom kada napušta natjecateljsku prostoriju (kemijsku olovku, pribor za pisanje, bočicu s vodom, lijekove i ostatke hrane/slatkiša i dr). Preporučuje se da se izlazak učenika iz prostorije iza natjecanja organizira tako da izlaze jedan po jedan, i to prvi izlazi učenik najbliži vratima.

Međutim, ako netko ranije završi ili odustane od natjecanja, treba mu omogućiti izlazak iz prostorije. Pri izlasku iz ustanove učenici dezinficiraju ruke koristeći dozatore s dezinficijensima na izlazu iz ustanove.

Učenik treba podsjetiti da i nakon završetka natjecanja drže razmak, da se ne zadržavaju u grupama i ne ostvaruju bliske međusobne kontakte.

**Čišćenje prostorija ustanove nakon natjecanja uživo**

Po završetku natjecanja prostorije treba očistiti (pod se pere uobičajenim deterdžentom za pranje, a površine koje su se dodirivale (kvake, stolovi i slično) treba prebrisati dezinficijensom. Prostorije se dobro provjetravaju (prozori se drže širom otvorenima najmanje pola sata).

**Nošenje maski u ustanovi u kojoj se provodi natjecanje uživo**

Ako se provedba natjecanja može organizirati na opisani način, nošenje maski ili drugih pokrivala za usta i nos kod učenika i svih koji sudjeluju u provedbi natjecanja nije nužno ali se preporučuje.

Osobe koje provode druge aktivnosti kod kojih se ne može držati distanca u odnosu na veći broj osoba te od kojih se uzimaju u ruke predmeti od većeg broja osoba, trebaju nositi masku i rukavice.

Nakon završetka postupka rukavice se skidaju i bacaju u koš za otpad s poklopcem. Zatim treba temeljito oprati ruke tekućom vodom i sapunom u trajanju od 20 sekundi.

Nošenje maski je obavezno u specifičnim situacijama koje su navedene u nastavku ovih uputa. Provjera identiteta pristupnika koji nosi masku provodi se na način da pristupnik nakratko spusti masku s lica na udaljenosti od 2 m od osobe zadužena za provjeru identiteta te potom vraća masku na lice.

Maska se nosi na način da cijelo vrijeme prekriva nos i usta.

**Uputa za korištenje dezinficijensa za ruke na natjecanju uživo**

Ruke je potrebno dezinficirati pri ulasku u ustanovu i izlasku iz nje na sljedeći način:

1. sredstvo za dezinfekciju treba nanijeti na suhe i čiste dlanove u količini od 1 do 2 ml (obično jedan potisak, ili prema uputama proizvođača),
2. dlanove i područje između prstiju treba protrljati dok se ne osuše, a sredstvo nije potrebno ispirati,
3. treba paziti na pravilnu i redovitu upotrebu dezinficijensa za ruke i osigurati dostatnu količinu dezinficijensa odnosno javiti zaduženoj osobi kada je sredstvo u dozatoru pri kraju, kako bi se osiguralo novo.

**Prilagodbe na natjecanju u ustanovi u kojoj se provodi natjecanje uživo**

Učenicima kojima je odobreno produljeno vrijeme natjecanja u rasporedu sjedenja treba osigurati najudaljenije mjesto u prostoriji kako bi po završetku redovnog vremena trajanja natjecanja mogli nastaviti s natjecanjem u prostoriji.

Kod natjecanja u izdvojenom prostoru, dežurni nastavnici (djelatnici) održavaju razmak od učenika od najmanje 2 metra, dok u prostoriju ulaze samo osobe koje su nužne za provedbu natjecanja.

Ako je učeniku odobrena stručna podrška pomoćnika u natjecanju (dalje u tekstu osobni pomoćnik), ispit se provodi u izdvojenom prostoru i osobni pomoćnik nosi medicinsku (kiruršku) masku. Preporučuje se da osobni pomoćnik od učenika drži koliko je moguće veći razmak. Međutim, zbog potrebe neposrednog rada i pružanja stručne podrške to se vjerojatno neće moći ostvariti, bilo da se ispit provodi u izdvojenom prostoru ustanove, u kući učenika ili u bolnici.

Učenik kojemu je neophodna podrška roditelja ili osobnog asistenta izvan prostorije u kojoj održava natjecanje (kod odlaska na toalet i sl.) ima pravo na takvu pomoć na način da roditelj/osobni asistent poštuje sve navedene obaveze za osobe uključene u provedbu natjecanja (držanje razmaka, pojačana higijena i sl.).

Učenici s teškoćama ili težim zdravstvenim smetnjama koji koriste neku drugu vrstu opreme ili pomagala imaju je pravo donijeti i odnijeti sa sobom, ako nije drugačije dogovoreno.

**Održavanje natjecanja na daljinu u slučaju samoizolacije ili izolaciju učenika, kada natjecanje nije moguće provesti uživo u ustanovi i u slučaju školovanja na daljinu (model B i C)**

Natjecatelji koji nisu u samoizolaciji ili izolaciji, ali se školuju na daljinu doći će po test, praktičan zadatak i pribor, alat i materijal pred svoju školu/udrugu koji će im uručiti tročlano povjerenstvo.

Natjecatelji u izolaciji (pozitivni su na COVID-19) i samoizolaciji dobit će materijale za natjecanje na ulazu u njihov stan ili kuću bez kontakta između donositelja materijala za natjecanje i učenika.

Točno vrijeme podijele ili preuzimanja materijala dogovorit će predsjednik školskog/klupskog povjerenstva s učenikom.

Natjecanje će provoditi u virtualnoj učionici za tehničku kulturu pod budnim motrenjem tročlanoga ocjenjivačkog povjerenstva.

Sadržaj natjecanja je isti kao kod natjecanja uživo.

Kada je natjecanje gotovo, testove i praktičan uradak (tehničku tvorevinu) donosi se pred školu/udrugu tročlanom povjerenstvu koje dodjeljuje bodove i rang i u organizaciji je povjerenstva.

Točno vrijeme preuzimanja materijala dogovorit će predsjednik školskog/klupskog povjerenstva s učenikom.

Svi materijali koje povjerenstvo preuzme od učenika koji su u izolaciji ili samoizolaciji trebaju se dezinficirati.

**Posebni uvjeti za učenike s kroničnim bolestima koji se natječu uživo u ustanovi**

Za učenike s kroničnim bolestima koje možebitno predstavljaju veći rizik za zarazu i razvoj težih oblika bolesti COVID-19 (učenici s respiratornim, kardiovaskularnim, malignim bolestima, dijabetesom, imuno- deficijencijama, učenici s većim tjelesnih/motoričkim oštećenjima) potrebno je omogućiti sljedeće:

* ako zdravstveno stanje učenika dozvoljava nošenje maske, preporučuje se osigurati medicinsku (kiruršku) masku za navedenog učenik te fizički razmak od drugih učenika od najmanje 2 m i ako je moguće nešto manji broj osoba u istom prostoru,
* ako zdravstveno stanje učenika ne dozvoljava nošenje maske, preporuča se održavanje natjecanja u izdvojenom prostoru; pritom svi djelatnici koji moraju biti prisutni u istoj prostoriji koriste medicinsku masku.

Učenike čije zdravstveno stanje zahtijeva češće odlaske u toalet odnosno napuštanje prostorije u kojoj se natječu (dijabetes, bolesti urinarnog trakta, upalne bolesti crijeva itd.) treba smjestiti što bliže izlaznim vratima prostorije čak i kada im je omogućeno produljeno trajanje natjecanja.

Preporučuje se da učenici s kroničnim bolestima preuzmu masku na ulazu u ustanovu, stave masku odmah prije ulaska u ustanovu, te je odnesu sa sobom nakon završetka ispita.

Učenici i djelatnici dužni su prije natjecanja proučiti upute o pravilnom korištenju maske na poveznici:

https://[www.hzjz.hr/wp-content/uploads/2020/03/Maske-za-lice-1.pdf](http://www.hzjz.hr/wp-content/uploads/2020/03/Maske-za-lice-1.pdf)

Učenik je o navedenom zdravstvenom stanju dužan telefonom ili elektroničkim putem obavijestiti predsjednika ocjenjivačkog povjerenstva. Predsjednik povjerenstva o zahtjevu svakog učenika obavještava telefonom i/ili e-korespondencijom nadležnog školskog liječnika. Na temelju mišljenja školskog liječnika (uvidom u medicinsku dokumentaciju), predsjednik ocjenjivačkog povjerenstva priprema popis učenika kojima je potrebna maska i izdvojeni prostor i/ili koje treba smjestiti bliže vratima radi mogućeg češćeg odlaska na toalet i izlaska iz prostorije u kojoj se piše ispit.

**Završne preporuke**

*Među djelatnicima se zadužuje jednu odgovorna osoba za navedene zadatke, a dnevnu evidenciju o gore navedenom vodi koordinator (voditelj) natjecanja.*

Ove upute ne isključuju provođenje drugih preporuka sukladno aktualnoj i promijenjenoj epidemiološkoj situaciji.

**Upute za čišćenje i dezinfekciju**

Bez oboljelih od COVID-19:

<https://bit.ly/2VLkkt3>

Osobe pod sumnjom ili oboljele od COVID-19:

<https://bit.ly/3d1WmiS>

Ove Dodatne upute pripremljene su na temelju Uputa za provedbu državne mature tijekom epidemije koronavirusa (COVID-19) jesenski rok – kolovoz i rujan 2020. godine koje je izradio Hrvatski zavod za javno zdravstvo 12. kolovoza 2020. u suradnji s Nacionalnim centrom za vanjsko vrednovanje obrazovanja i Ministarstvom znanosti i obrazovanja.